VDSS sodba Psp 193/2013
Sodna praksa Višjega delovnega in socialnega sodišča, 2013-09-12

Elizabeta Šajn Dolenc (preds.), Jože Cepec (poroč.), Edo Škrabec

stroški postopka - brezplačna pravna pomoč - odvetniška nagrada

Odvetniška nagrada se v primerih izplačevanja iz državnega proračuna, ko tožnico zastopa po brezplačni pravni pomoči dodeljena odvetnica, odmeri glede na vrednost predmeta z uporabo 36. člena Zakona o odvetniški tarifi in ne z uporabo 12. člena istega zakona.

Pritožbi se ugodi in se IV. točka izreka izpodbijane sodbe spremeni tako, da se znesek stroškov postopka, ki ga je dolžna tožena stranka povrniti na račun Delovnega in socialnega sodišča v Ljubljani zniža na znesek 504,24 EUR.

Tožnica sama krije stroške odgovora na pritožbo.

Sodišče prve stopnje je odpravilo odločbi tožene stranke št. ... z dne 29. 6. 2011 in št. ... z dne 4. 3. 2011 (I. tč. izreka). Tožnici je priznalo pravico do vdovske pokojnine od 1. 8. 2010 dalje (II. tč. izreka). Toženi stranki je naložilo, da v 30 dneh od pravnomočnosti sodbe izda odločbo o odmeri in višini vdovske pokojnine (III. tč. izreka) ter da na račun Delovnega in socialnega sodišča v Ljubljani povrne stroške sodnega postopka v višini 540,24 EUR v roku 15 dni, v primeru zamude z zakonskimi zamudnimi obrestmi (IV. tč. izreka).

Zoper IV. tč. izreka (stroški postopka) vlaga pritožbo tožena stranka. Sodišču očita zmotno uporabo določil Odvetniške tarife, ker je nagrado za postopek odmerilo po splošni določbi 12. čl. ZOdvT, namesto po določbi 36. čl. ZOdvT. Tožnico je  namreč zastopala odvetnica po brezplačni pravni pomoči.

Pritožbeno sodišče je preizkusilo izpodbijano sodbo sodišča prve stopnje v mejah razlogov, ki so navedeni v pritožbi. Pri tem je po uradni dolžnosti pazilo na bistvene kršitve določb pravdnega postopka iz 1., 2., 3., 6., 7., 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena Zakona o pravdnem postopku (ZPP; Ur. l. RS, št. 26/99 s spremembami) in na pravilno uporabo materialnega prava.

Odvetniška nagrada se v primerih izplačevanja iz državnega proračuna (kakršen je obravnavani) odmeri glede na vrednost predmeta z uporabo 36. člena Zakona o odvetniški tarifi (ZOdvT, Ur. l. RS, št. 67/2008) in torej ne z uporabo splošnega 12. člena istega zakona. Uporaba 36. člena ZOdvT pa privede do rezultata, da je tožnica oz. njena pooblaščenka v obravnavanem primeru upravičena do nagrade za postopek po tar. št. 3100 v višini 167,70 EUR, nagrade za narok po tar. št. 3102 v višini 154,80 EUR in 20,00 EUR za materialne stroške (tar. št. 6002), kar znaša 342,50 EUR, skupaj z 20 % DDV v višini 68,50 EUR (tarifna številka 6007) pa 411,00 EUR. Po sodišču prve stopnje pravilno odmerjeni potni stroški znašajo 93,24 EUR, tako da skupni stroški tožnice znašajo 504,24 EUR.

Glede na navedeno je pritožbeno sodišče pritožbi tožene stranke v celoti ugodilo in izpodbijano odločitev sodišča prve stopnje spremenilo tako kot sledi iz izreka te odločbe (353. člen ZPP).

Tožnica sama nosi svoje stroške odgovora na pritožbo iz razloga, ker odgovor na pritožbo ni pripomogel k rešitvi tega spora (1. odst. 165. čl. ZPP v zvezi s 155. čl. ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.